內碼

內碼，喺資訊處理，特別係喺中日韓書寫系統嘅資訊處理，係指某套電腦系統同應用程式實際用嘅編碼，而今通常係某種形式嘅統一碼；統一碼喺微軟視窗內部用 UTF-16LE形式，而喺類Unix系統就係UTF-8形式。內碼亦指某種內碼之下某字符嘅號碼。

概念上，內碼同交換碼相對，但實際上，除咗喺例如圖書館學或者HZ碼等一啲個別領域之外，喺中文，就算係統一碼未廣泛採納之前，爾兩樣概念通常都重叠，即係可以話除咗少數例外情況之外，中文基本上從來都無真正嘅交換碼，而係就算跨系統都係用內碼，只係傳出去或者收到之後會轉內碼。相反，日文可以話以前ISO 2022係交換碼，即係話就算系統內部係用EUC或Shift-JIS，以前好多時都係轉咗做ISO 2022形式先傳出去或者寫入檔案。

統一碼未廣泛採納之前，唔同書寫系統嘅內碼並唔統一，而係通常各國有自己嘅內碼，中文好多時用嘅都係雙位元組編碼，漢字部分固定用兩位元組，英文部分就固定用一位元組。

未有五大碼之前，正體中文亦都曾經出現過直接用倉頡碼做內碼嘅情況，喺爾種系統，中文內碼視乎倉頡點拆字，位元組數量會介乎兩至六位元組不等，有啲似而今UTF-8嘅情況。

內碼輸入法
直接用字符內碼打字嘅輸入法叫內碼輸入法。例如，喺用五大碼嘅系統，「字」係A672，但係喺用GB碼嘅系統，D7D6嘅EUC形式）先係「字」。

喺用統一碼嘅系統，內碼通常指統一碼標準入面嘅編號，即係U+後面嘅十六進號碼，或者號碼嘅十進制形式。例如喺Linux，用X11跟機嘅內碼輸入法，打5B57就會打到「字」。

攷

電腦編碼
CJK